ვარსკვლავური ომები: დროიდები
„ვარსკვლავური ომები: დროიდები: R2-D2-ის და C-3PO-ს თავგადასავლები“ (ინგლ. Star Wars: Droids: The Adventures of R2-D2 and C-3PO), 2004 წელს გამოსული როგორც უბრალოდ „ვარსკვლავური ომები: ანიმაციური თავგადასავლები: დროიდები“ (ინგლ. Star Wars Animated Adventures: Droids) — ანიმაციური ტელესერიალი, რომლის მთავარი პერსონაჟები არიან „ვარსკვლავური ომების“ სამყაროს გმირები, დროიდები R2-D2 და C-3PO. სერიალის მოვლენები მიმდინარეობს „სითების შურისძიების“ და „ახალი იმედის“ მოვლენებს შორის. სერიალის მსვლელობისას დროიდები ოთხ სხვადასხვა პატრონთან ხვდებიან. სერიალი იყოფა სამ ციკლად. ყოველი მათგანის დასაწყისში დროიდები, როგორც წესი, ახალ პატრონებს შემთხვევით გაიცნობენ, ხოლო ციკლის მიწურულს მათ სხვადასხვა მიზეზით ტოვებენ. „დიდი ჰიპი“, სერიალის შემდგომ გამოსული ცალკე სიუჟეტი, იყო „მანგო ბაობაბის“ ციკლის წინარეისტორია. სერიალის მუსიკალური თემა „Trouble Again“ შესრულებული და დაწერილია სტიუარტ კოუპლენდის მიერ, დერიკ ჰოლტთან ერთად.